„*Kiskőrös Város nemzetközi kapcsolatainak fejlesztéséért”*: **Tarnówi Magyarbarátok Társasága**

A Tarnówi Magyarbarátok Társasága 1956 óta létezik. A budapesti forradalmi események idején a Tarnówban tevékenykedő, a magyarokat segítő Társadalmi Bizottság utódaként jött létre.

A társaságot Lippóczy Norbert, a legendás tarnówi magyar borkereskedő alapította, aki 1929-ben telepedett le választott hazájában, Lengyelországban. A Tarnówi Magyarbarátok Társasága jelenleg a magyar kultúra terjesztésével, a lengyel-magyar kapcsolatok elmélyítésével foglalkozik, különféle előadások, kiállítások, vetélkedők, könyvbemutatók és egymás kölcsönös megismerését szolgáló találkozók kezdeményezője.

Kiskőrös és Tarnów város önkormányzatai 1993-ban kölcsönösen aláírták a testvérvárosi együttműködésről szóló megállapodást, s azóta minden évben részt veszünk egymás kulturális és ünnepi programjain, amelyeken a hivatalos delegációk részvétele mellett gyakran fellépnek a városok művészeti csoportjai is, színesítve egymás ünnepi rendezvényeit.

A társaság könyvtárában lengyel és magyar szerzők művei, Magyarországot bemutató albumok, térképek, útikalauzok állnak az érdeklődők rendelkezésére. Azoknak, akik szeretnének megismerkedni a magyar nyelvvel, a társaság évente nyelvtanfolyamokat szervez.

A Tarnówi Magyarbarátok Társasága nagy szerepet vállalt Petőfi Sándor tarnówi szobrának létrehozásában, valamint Antall Józsefnek emléktáblát avattak a társaság székhelyének falán.

Néhány éve, 2012. március 15-e tiszteletére állították fel Kiskőrösön az Erdélyi körkép reprodukcióját, amelynek idehozatalában tarnówi barátaink nagy szerepet vállaltak.

Minden évben nagy tisztelettel adóznak Bem József emlékének, a tábornoknak szentelt állandó kiállítás a reneszánsz stílusú tarnówi városházán tekinthető meg.

2016 októberében Kiskőrös város delegációja és a Tarnówi Magyarbarátok Társaságának tagjai közösen emlékeztek meg a társaság megalakulásának hatvanadik évfordulójáról, valamint az 1956-os forradalomról. A kiskőrösi delegáció tagjai között olyan személyek is voltak, akik az 1970-es évek elejétől részt vettek a két város közötti kapcsolat kialakításában, létrehozásában, valamint az iskolák közötti cserediák-kapcsolatok működtetésében.